text: Dalmose om Viborgs finaleplads: Esbjerg var for dårlige 
  26 april 2014 kl. 15.13
  Christian Dalmose kalder Esbjergs præstation i semifinalen for en skuffelse. Viborg skal et gear op i finalen.
  Viborg HK-træner Christian Dalmose kommer med en lille sviner til Team Esbjerg over modstanden i DM-semifinalerne.
  I eftermiddags vandt Dalmoses håndboldkvinder 25-23 over esbjergenserne, selv om viborgenserne var bagud med to mål ved pausen ovenpå en dramatisk første halvleg, hvor Viborg-stjernen Sanja Damnjanovic flækkede øjenbrynet.
  Viborg vandt for en uge siden det første semifinaleopgør i Esbjerg med 29-25.
  - Det er jo fortjent, siger Dalmose til TV2 om finalepladsen.
  - Esbjerg har skuffet. De har ikke leveret det, de skulle. De har landsholdsspillere på alle pladser, siger Viborg-træneren.
  Dalmose slår samtidig fast, at hans hold skal levere en bedre indsats i DM-finalerne, hvor enten FC Midtjylland eller Randers HK venter.
  - Vi skal lægge mere på for at blive mester, siger Dalmose.
  Team Esbjerg-træner Lars Frederiksen giver dog ikke så meget for Viborg-trænerens kritik.
  - Det er Christian i en nøddeskal. Han har rimeligt at kæmpe med i forhold til sit eget hold, siger Frederiksen til TV2.
  - Vi gav dem modstand og førte med to mål ved pausen. Vi fulgte med, men vi har ikke bredden til at slå Viborg, siger Esbjerg-træneren.
  